Lombok (Indonesies: Pulau Lombok) is die tweede westelikste en kleinste van die Klein Soenda-eilande (na Timor, Soembawa, Flores, Soemba en Bali) en is in die suide van die eilandnasie Indonesië geleë. Die eiland word begrens deur die Balisee in die noorde en die oop Indiese Oseaan in die suide. Lombok is veral as 'n toeristebestemming bekend. Lombok het in kulturele, geografiese en demografiese opsig baie in gemeen met sy westelike buureiland Bali, meer as met die groter eiland Java in die weste, alhoewel Lombok effens kleiner, minder toeristies ontwikkel en die bevolking minder welvarend is. Lombok is eeue lank deur die Balinese Ryk oorheers. In 1894 is Lombok deur Nederland verower en by Nederlands-Indië ingelyf. Op Lombok word naas Sasak veral Balinees gepraat. Lombok is in die ooste van Bali en in die weste van Soembawa geleë. In die noorde, oorkant die Balisee, lê Borneo, en verder noordoos Soelawesi. Lombok het 'n bevolking van 3 311 044 in 2014 gehad en beslaan 'n oppervlakte van 4 514,11 km². Lombok se geologie is gekenmerk deur baie aktiewe vulkane wat dié eiland van wes na oos gevorm het.